Vaski-kirjastot PROJEKTISUUNNITELMA

Kokoelmatyöryhmä

LUONNOS

 2.2.12

**Projektin nimi**

*Vaski-kirjastojen kokoelmat: nykytilan kartoitus ja visio tulevasta*

**Projekti tavoite**

Kirjastojen toimintaympäristössä tapahtuvat muutokset haastavat kirjastoja arvioimaan ja uudistamaan toimintaansa. Kokoelmat ja niiden sisällöt tulevat jatkossakin olemaan keskeinen osa kirjastojen toimintaa, mutta sähköisten aineistojen yleistyminen ja muut kustannusmaailman sekä lukemistottumusten muutokset edellyttävät kokoelman käsitteen ja kokoelmatyön muotojen uudelleenarviointia.

Myös toimiminen osana isompaa kirjastojen yhteenliittymää vaatii uudenlaista ajattelutapaa. Yhteinen järjestelmä, logistiikka ja yhteiskäyttöiset kokoelmat tarjoavat yksittäisille kirjastoille uusia mahdollisuuksia kehittää omaa toimintaansa. Toisaalta ne vaativat joistakin vanhoista työtavoista ja näkemyksistä luopumista. Yksittäisistä saarekkeista on tullut verkon solmukohtia, ja tämän pitäisi näkyä kokoelmissa ja kokoelmatyössä. Vaskin laajetessa on hyvä käydä keskustelua siitä, miten Vaski-kirjastot voivat toimia muutoksessa, kehittää omia kokoelmiaan ja kirjastojen yhteistä aineistovarantoa.

Projektin tavoitteena on synnyttää keskustelua, summata sitä ja lopulta luoda yhteinen näkemys ja visio siitä, minkälaiset Vaski-kirjastojen kokoelmat jatkossa ovat. Millaista käyttöä niillä oletetaan olevan ja kenen niitä ajatellaan käyttävän? Millaiseen ympäristöön ja millaiseen yhteiskunnalliseen, kulttuuriseen, sivistykselliseen tilanteeseen ja mediamaailmaan kokoelmia rakennetaan nyt – entä tulevaisuudessa? Millainen on se aineistolajien kirjo, joka käyttäjille tarjotaan? Voi olla, että lopputuloksena ei ole yksi visio, vaan erilaisia skenaarioita ja vaihtoehtoisia kokoelmalinjauksia tulevan varalle.

Tavoitteenasettelun ja visiointityön pohjaksi projektissa kartoitetaan nykyisten ja tulevien Vaski-kirjastojen aktiivi- ja varastokokoelmia ja henkilökunnan niihin liittyviä näkemyksiä. Selvitystyössä pyritään tunnistamaan erityisesti ne kohdat kokoelmissa ja kokoelmatyössä, joissa kirjastojen välinen tiiviimpi yhteistyö ja lähtökohtaisesti yhteiset kokoelmat olisivat erityisen järkeviä ja hedelmällisiä.

Projektin ja siinä tuotettujen dokumenttien myötä Vaski-kirjastojen tietämys toistensa kokoelmista ja niiden erityispiirteistä kasvaa. Kun kokoelmien ominaispiirteitä on sanallistettu ja jaettu, on helpompi hahmottaa oman kokoelman tilannetta, taustaa ja kehittämistarpeita sekä sen roolia osana Vaski-kokonaisuutta.

**Projektin työtavat ja tuotokset**

Projektissa kartoitetaan nykytilaa ja visioidaan tulevaa, koska toista ei voi olla ilman toista. Nykytilan kartoitus ilman visiota tulevasta on hedelmätöntä, tulevaisuutta puolestaan on helpompi visioida, kun nykyisen tilanteen ja sen taustat tuntee. Projektissa pitää löytää sellainen työskentelytapa ja –rytmi, jossa luodaan riittävän hyvä kuva nykytilanteesta mutta ei juututa siihen, vaan suunta kohti tulevaa sanelee tahdin.

Vaski-kirjastojen avo- ja varastokokoelmien kartoituksen välineinä ovat tilastot, vierailut Vaski-kirjastoihin ja kirjastojen henkilökunnan strukturoidut teemahaastattelut. Kartoituksen tavoitteena on luoda yleiskuva kirjastojen kokoelmista, niiden vahvuuksista ja heikkouksista, kehittämistarpeista ja erityispiirteistä. Kartoitusvaiheessa kuullaan myös eri aineistolajien, aihepiirien ja kirjastotyön osa-alueiden asiantuntijoita ja osaajia.

Tilastojen avulla hahmotetaan mm. kunkin kirjaston kokoelmien ja yksittäisten luokkien laajuuksia, varastojen määriä ja kokoja. Haastattelujen myötä tilastotieto saadaan elävöitettyä ja myös selityksiä mahdollisille tilastollisille vääristymille. Niiden avulla on mahdollista saada sellaista kokonaisvaltaista kuvailevaa tietoa kokoelmien sisällöistä, jota nopeasti vanhentuva tilastotieto ei tuota. Haastatteluiden rakenne on mietittävä tarkkaan etukäteen niin, että ne voidaan tarvittaessa muuntaa dataksi.

Projektin taustaksi tutustutaan myös uusimpiin ja valmisteilla oleviin vastaaviin kokoelmaselvityksiin sekä olemassa oleviin Vaski-kirjastojen kokoelmalinjauksiin ja -periaatteisiin. Seurataan *Sähköiset sisällöt yleisiin kirjastoihin* –projektia ja sen kautta e-aineistojen kirjastosaatavuuden kehitystä. Projektissa otetaan huomioon riittävässä määrin tutkimuksia ja keskustelua mm. medioiden kehityksestä ja ihmisten tulevista vapaa-ajankäyttötavoista. Osallistutaan mahdollisuuksien mukaan myös aihepiiriin liittyviin koulutustilaisuuksiin ja järjestetään tarvittaessa sellainen tai kokoelmiin liittyvä yksi tai useampi ideointityöpaja.

Projektissa syntyvät nämä dokumentit:

* yleiskuvaus Vaski-kirjastojen kokoelmista ja lyhyt kuvaus kunkin kirjaston kokoelmasta ja sen mahdollisista erityispiirteistä
* visio tai visiot tulevasta kokoelmasta ja yhteiset kokoelmalinjaukset – on todennäköistä, että loka-marraskuussa tuleva hahmottuu useina erilaisina skenaarioina, jotka tarjoavat erilaisia etenemismahdollisuuksia
* listaus konkreettisista yhteistyötavoista ja –muodoista, joilla voitaisiin vahvistaa Vaski-kirjastojen kokoelmia, niiden yhteiskäyttöisyyttä ja resurssien järkevää käyttöä. Tässä otetaan kantaa mm. varasto-, sähköisten, harvinaiskielisten ja musiikkikokoelmien hankintaan ja muodostamiskäytäntöihin.

**Projektin resurssit**

Projektiin palkataan suunnittelija 8 kuukaudeksi. Työtila, työasema, verkkoyhteydet, puhelin ja projektin muut tukipalvelut Turusta?

**Projektiorganisaatio**

Projektin ohjausryhmänä toimii Vaski-kirjastojen työvaliokunta, ja sen työryhmänä Vaski-kirjastojen kokoelmatyöryhmä ja sen puheenjohtaja vastaa projektista. Asiantuntijoina kuullaan mm. lasten- ja nuorten sekä musiikkikirjastojen henkilökuntaa, eri aihepiirien ja aineistolajien asiantuntijoita. Projektia esitellään myös kokoelmatyön verkostolle. Sen lopputulokset hyväksytään Vaskin johtoryhmässä.

**Projektin aikataulu**

Toukokuu – joulukuu 2012

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| osakokonaisuus | touko | kesä | heinä | elo | syys | loka | marras | joulu |
| projektisuunnitelman tarkennus ja työsuunnitelman laadinta |   |   |   |   |   |   |   |   |
| katsaus meneillään oleviin kokoelmaselvityksiin yms. |   |   |   |   |   |   |   |   |
| kokoelmien kartoitustyö: tilastot, vierailut, haastattelut, ideointipaja |   |   |   |   |   |   |   |   |
| ideoiden ja visioiden kirjaaminen, jalostaminen, yhteenveto |   |   |   |   |   |   |   |   |
| linjaustyö, yhteistyömuotojen määrittely |  |  |  |  |  |  |  |  |
| projektin tulosten esittely Vaski-jorylle |   |   |   |   |   |   |   |   |
| projektin lopputyöt ja päättäminen |   |   |   |   |   |   |   |   |

Tarkistuspisteet ohjausryhmän kanssa:

* toukokuu: projektin käynnistys ja projektisuunnitelman täsmennys
* elokuu: kokoelmien kartoitustyön arviointi, evästystä visiointityölle
* marraskuu: projektin tulosten arviointi ennen loppuraportin kirjoittamista
* joulukuu: projektin päättäminen, loppuraportin hyväksyminen, päätökset projektin tulosten toimeenpanosta